DEDDF CASGLIADAU O DŶ I DŶ 1939

Rheoliadau Casgliadau o Dŷ i Dŷ 1947  
(fel y’u diwygiwyd)

.....................................................................................

Mae’r Ddeddf uchod a’r Rheoliadau a wnaed dan y Ddeddf yn cynnwys darpariaethau pwysig ar gyfer RHEOLEIDDIO CASGLIADAU O DŶ I DŶ AT DDIBENION ELUSENNOL, ac yn rhagnodi DIRWYON A/NEU GARCHARIAD am droseddau yn erbyn y Ddeddf neu’r Rheoliadau

....................................................................................

1. Ac eithrio yn yr achosion a nodir ym mharagraffau 2 a 4: -

Ni ellir gwneud unrhyw gasgliad mewn unrhyw ardal leol at ddiben elusennol oni bai fod yr hyrwyddwr wedi’i drwyddedu gan yr Awdurdod Trwyddedu ar gyfer yr ardal sy’n cynnwys yr ardal leol, a bod y casglwyr wedi’u hawdurdodi gan yr hyrwyddwr.

1. Mae’n rhaid i gais am drwydded gael ei wneud yn y modd a ragnodir. Ni all yr Awdurdod Trwyddedu roi trwydded am yn hwy na deuddeng mis a gall wrthod trwydded neu, lle rhoddwyd trwydded, gall ei dirymu, dan amgylchiadau a nodir yn y Ddeddf.

Ceir hawl i Apelio wrth yr Ysgrifennydd Gwladol os gwrthodir rhoi trwydded neu os caiff trwydded ei dirymu, o fewn pedwar diwrnod ar ddeg i’r dyddiad yr hysbysir ynghylch gwrthod rhoi trwydded neu ddirymu trwydded.

1. Lle mae’r Ysgrifennydd Gwladol wedi’i argyhoeddi bod person yn dilyn diben elusennol ledled y cyfan, neu ran sylweddol, o Gymru a Lloegr, a’i fod yn dymuno hyrwyddo casgliadau at y diben hwnnw, gall yr Ysgrifennydd Gwladol gyhoeddi Gorchymyn sy’n cyfarwyddo, i bob pwrpas, y dylai person o’r fath gael ei eithrio rhag y gofyniad i gael trwyddedau gan yr Awdurdod Trwyddedu, mewn perthynas â’r holl gasgliadau at y diben hwnnw mewn ardaloedd lleol o’r math a ddisgrifir yn y Gorchymyn.
2. Os yw Prif Gwnstabl yr Ardal Heddlu sy’n cynnwys ardal leol y mae casgliad at ddiben elusennol yn cael ei wneud ynddi, neu y bwriedir iddo gael ei wneud ynddi, wedi’i argyhoeddi bod y diben yn lleol o ran cymeriad, a bod y casgliad yn debygol o gael ei gwblhau o fewn cyfnod byr, gall roi i’r sawl yr ymddengys iddo ef fod a wnelo’n bennaf â hyrwyddo’r casgliad Dystysgrif yn y ffurf ragnodedig; a lle rhoddir Tystysgrif yn y fath fodd, nid yw’n ofynnol cael Trwydded gan yr Awdurdod Trwyddedu, ac ni fydd darpariaethau’r Rheoliadau (gweler Paragraff 5 isod ar gyfer y rhain) yn gymwys i gasgliad a wneir yn unol â Thystysgrif o’r fath.
3. Mae rheoliadau wedi cael eu gwneud gan yr Ysgrifennydd Gwladol dan y Ddeddf. Mae’r Rheoliadau’n cynnwys y canlynol ymhlith darpariaethau eraill:-
4. Mae’n rhaid i bob hyrwyddwr casgliad arfer pob diwydrwydd dyladwy i sicrhau bod pobl sydd wedi’u hawdurdodi i weithredu fel casglwyr yn bobl addas a phriodol, ac i sicrhau y cydymffurfir â’r Rheoliadau.
5. Ni ddylai unrhyw hyrwyddwr casgliad ganiatáu i unrhyw berson weithredu fel casglwr oni bai ei fod wedi rhoi’r canlynol i’r person hwnnw –
6. Tystysgrif Awdurdod ragnodedig
7. bathodyn rhagnodedig, ac
8. os bwriedir casglu arian, blwch Casglu wedi’i farcio, neu Lyfr Derbynebion (gyda derbynebion a bonion neu ddyblygebau wedi’u rhifo’n olynol) wedi’i farcio ar bob derbynneb, gydag arwydd cyffredinol o ddiben y casgliad, a rhif unigryw.
9. Yn achos casgliad y rhoddwyd Trwydded ar ei gyfer, dylai pob Tystysgrif Awdurdod ragnodedig gael ei rhoi ar ffurflen sydd i’w chael o Lyfrfa E.M., a dylid cael pob Bathodyn rhagnodedig felly hefyd.
10. Ni ddylai unrhyw berson dan 16 oed weithredu na chael ei awdurdodi i weithredu fel casglwr arian.
11. Ni ddylai unrhyw gasglwr blagio unrhyw berson er cythrudd i’r person hwnnw, nac aros mewn neu wrth ddrws unrhyw dŷ os bydd meddiannwr y tŷ yn gofyn iddo adael.
12. Mae’n rhaid i hyrwyddwr casgliad ddarparu cyfrif o’r casgliad ar y ffurf a ragnodwyd gan yr Awdurdod Trwyddedu neu’r Ysgrifennydd Gwladol, sut bynnag y digwydd.
13. Mae **“diben elusennol”** yn golygu unrhyw ddiben elusennol, buddiannol neu ddyngarol.

Mae **“casgliad”** yn golygu apêl at y cyhoedd, a wneir trwy ymweliadau o dŷ i dŷ i roi, boed am gydnabyddiaeth neu beidio, arian neu eiddo arall.

Mae **“casglwr”** yn golygu person sy’n gwneud apêl yn ystod Ymweliadau o’r fath.

Mae **“tŷ”** yn cynnwys safle busnes.

Mae **“enillion”** yn golygu, mewn perthynas â chasgliad, yr holl arian a’r holl eiddo arall a roddir, boed am gydnabyddiaeth neu beidio, mewn ymateb i’r apêl.

Mae **“hyrwyddwr”** yn golygu person sy’n peri i eraill weithredu fel casglwyr at ddibenion y casgliad.